## Prop de 200 estudiants participen en la VIII edició del concurs ‘De major vull ser com…’ per a visibilitzar referents femenins en ciència i tecnologia

*** La directora general d’Investigació i Innovació, Mariola Penadés, ha entregat els premis a l’alumnat guardonat
* Enguany han participat una vintena de centres educatius de Castelló, València i Alacant amb un total de 41 peces audiovisuals**

La directora general d’Investigació i Innovació de la Conselleria de Sanitat, Mariola Penadés, ha entregat este divendres els premis de la VIII edició del concurs ‘De major vull ser com…’, en la qual han participat prop de 200 estudiants d’Educació Secundària Obligatòria (ESO), Batxillerat i Formació Professional (FP), amb vídeos que identifiquen referents femenins en disciplines científiques, tecnològiques i innovadores i assenyalen l’impacte d’actituds discriminatòries en els seus desenrotllaments professionals.

El certamen, organitzat per la Fundació per al Foment de la Investigació Sanitària i Biomèdica de la Comunitat Valenciana (Fisabio), l’Institut d’Investigació Sanitària INCLIVA, de l’Hospital Clínic Universitari de València, l’Institut d’Investigació Sanitària i Biomèdica d’Alacant (ISABIAL), la Fundació d’Investigació de l’Hospital General Universitari de València (FIHGUV), entitats dependents de la Conselleria de Sanitat, i la Universitat de València (UV), ha celebrat la gala d’entrega de premis en l’Auditori Joan Plaça del Jardí Botànic.

Durant l’entrega de premis, Mariola Penadés ha destacat “l’èxit d’este certamen, que continua demostrant l’interés científic entre l’alumnat de la Comunitat Valenciana, així com l’excel·lència i el talent, que no coneix ni ha de conéixer límits de gènere”.

Enguany s’han presentat una vintena de centres educatius de Castelló, València i Alacant, amb un total de 41 peces audiovisuals. Entre les més de 40 científiques citades en els vídeos es troben la biòloga molecular i candidata a astronauta espanyola Sara García Alonso i la metgessa valenciana investigadora en oncologia Anna María Lluch Hernández.

**Premis per categories**

En la categoria de millor guió s’han reconegut els vídeos *Cultura i ciència: superant barreres i construint futur*, del Col·legi Santiago Apòstol Cabanyal de València (ESO i cicle bàsic d’FP) i *Serem científiques malgrat els obstacles* de l’IES Malilla de València (Batxillerat i cicle mitjà i superior d’FP). A més, el jurat ha atorgat un accèssit a *Tu també pots*, de l’IES Pou Clar d’Ontinyent.

D’altra banda, els reconeixements a millor producció audiovisual han sigut per a *Vídeo Rosalind Franklin*, de Florida Secundària de Catarroja (ESO i cicle bàsic d’FP) —amb accèssit al vídeo *Eclipsant límits* del Col·legi Engeba de València— i *Trencant barreres*, de l’IES Enric Soler i Godes de Benifaió (Batxillerat i cicle mitjà i superior d’FP).

En la categoria de vídeo més innovador en la selecció del personatge, els audiovisuals premiats han sigut *I era dona*, del Col·legi Sant Josep i Santa Anna de Torrent (ESO i cicle bàsic d’FP), i *Doctora Tan: pionera de la medicina*, de l’IES Malilla de València (Batxillerat i cicle mitjà i superior d’FP).

La dotació dels guardons, que ascendix a 18.000 euros, inclou, en cada cas, un lot de premis per a l’alumnat participant i un altre per al centre educatiu, compost per material científic, tecnològic i/o educatiu per valor de 2.000 euros.

Juntament amb Mariola Penadés, els premis han sigut entregats per Rosa M. Donat, vicerectora d’Innovació i Transferència de la Universitat de València; Marisa Caparrós, directora gerent de Fisabio; Vicente de Juan, director gerent d’INCLIVA; Elena Bertomeu, directora gerent d’ISABAL, i José Pérez, director d’Investigació i Docència de l’Hospital General de València. L’acte ha sigut conduït per Reis Juan, periodista especialitzada en divulgació científica.

Ara s’obri el termini, fins al 28 d’abril, per a la votació del premi del públic, que reconeixerà dos vídeos més en les categories d’ESO-cicle bàsic d’FP i de Batxillerat-Cicle superior d’FP. La votació del públic està disponible en l’enllaç següent: <https://pr.easypromosapp.com/p/986897?utm_source=qr>. Tots els treballs guardonats poden vore’s en les pàgines web de les entitats organitzadores.

**Jurat expert**

El jurat d’esta edició de ‘De major vull ser com…’ ha estat integrat per expertes en comunicació científica i estudis de gènere com Oti Rodríguez, tècnica de comunicació de la Universitat d’Alacant, i Delfina Roca, cap de la Secció de Coordinació de Divulgació Científica de la Unitat de Cultura Científica i de la Innovació (UCC+i) de la Universitat de Múrcia.

També han participat Andrea Blanco, tècnica de comunicació de Fisabio; José Antonio Mas, tècnic de comunicació i divulgació científica d’ISABIAL, i Antoni Medall, tècnic audiovisual i responsable de producció del Taller d’Audiovisuals de la Universitat de València.

Així mateix, ha comptat amb Raquel Cortés, investigadora consolidada en el Grup d’Estudi de Risc Cardiometabòlic i Renal d’INCLIVA, i Sarai Tomás, investigadora predoctoral en el Laboratori d’Investigació en Biomarcadors en Reproducció, Obstetrícia i Ginecologia de la FIHGUV.

‘De major vull ser com…’ compta amb el suport de la Fundació Espanyola per a la Ciència i la Tecnologia (FECYT) i es du a terme gràcies a un conveni de col·laboració subscrit entre Fisabio, INCLIVA, ISABIAL, la FIHGUV i la UV per a potenciar activitats conjuntes de divulgació, comunicació i promoció de la investigació, el desenrotllament i la innovació.

Fecha: 28/03/2025